Søren Søndergaard (EL), 2001-12-12:
Så kort kan jeg altså ikke gøre det.
Vi støtter, at barselorloven udvides til 1 år, og derfor er vi jo selvfølgelig som udgangspunkt positive over for forslaget.
Vi går ind for, at barselorloven bliver på 52 uger, og at morens ret til 4 ugers graviditetsorlov før forventet fødsel fastholdes.
Vi er enige med forslagsstillerne i, at ordningen skal være fleksibel, således at forældrene kan dele orloven både ved hver især at holde deltidsorlov og ved at holde fuldtidsorlov i forlængelse af hinanden.
Derfor, præcis derfor er vi også imod, at der ved deltidsorlov kun udbetales 80 pct. af dagpengesatsen, for det betyder, at to forældre, der holder deltidsorlov samtidig, bliver dårligere kompenseret, end hvis den ene af dem var på fuld orlov.
Vi er også uenige med forslagsstillerne i, at forældrene frit skal kunne dele orloven. Vi ønsker at fremme ligestillingen og sikre farens tilstedeværelse og aktive deltagelse.
Derfor skal hver af forældrene som minimum efter vores opfattelse have ret til 13 uger hver.
Disse uger kan ikke overføres til den anden forælder.
Men er der tale om en enlig forælder, skal vedkommende naturligvis have ret til alle 52 uger.
Hvis der ud over de sociale forældre, som barnet bor sammen med, er en biologisk ikkesamlevende forælder, typisk biologisk far, skal denne kunne få 13 ugers orlov, hvis der er enighed herom mellem parterne.
Det vil styrke barnets tilknytning til begge dets biologiske forældre, noget, som jeg også tror Kristeligt Folkeparti vil være optaget af.
En udvidelse af barselorloven og især mere orlov til faren nødvendiggør, at funktionærlovens bestemmelse om varsling af orlov 3 måneder før forventet fødsel udvides til også at omfatte faren.
Når barnet er født, skal den ansatte orientere arbejdsgiveren om, hvornår han eller hun holder orlov, således at der planlægningsmæssigt kan tages højde for vikardækning m.v. For Enhedslisten er det afgørende, at børnepasningsorloven bevares.
Børnefamilier har også brug for tid sammen, efter at barnet er fyldt 1 år, og det er der, vores store uenighed med hensyn til regeringens forslag ligger.
Det er også vigtigt for os, at barselorlov efter barnets første 6 måneder er en mulighed og ikke en tvang.
Derfor skal der være pladsgaranti i pædagogiske dagtilbud fra 6-måneders-alderen. I modsætning til forslagsstillerne lægger vi i Enhedslisten afgørende vægt på, at faderen også deltager aktivt i barselperioden.
Det er derfor, at vi fastholder de 13 uger til faderen.
Vi er opmærksomme på, at økonomien spiller en stor rolle for at få fædre til i højere grad at holde orlov.
Den optimale løsning er selvfølgelig fuld løn under barsel, som man har inden for nogle områder, og vi mener, at der skal oprettes en central barselfond, således at det ikke er den enkelte arbejdsgiver, der skal betragte det som et problem at ansætte kvinder i den fødedygtige alder, og så familiernes økonomi på den anden side ikke forhindrer faderen i at tage orlov.
Vi er, som det fremgår, positive over for hovedelementerne i forslaget, men vi synes altså, at det er en stor mangel både ligestillingsmæssigt og i forhold til barnets ret til to forældre, at der ikke i forslaget er dele af orloven, som er forbeholdt faderen.
Vi vil bidrage til, at dét kommer ind i den forestående udvalgsbehandling, hvor vi forhåbentlig i fællesskab kan nå frem til et positivt resultat.